Krake in SA rugby wys weerDie taak vir die Springbokspan om Saterdag in Port Elizabeth teen die Argentyne Poemas in die Rugbykampioenskap die krake in Suid-Afrikaanse rugby toe te smeer, raak al hoe groter nadat die Suid-Afrikaanse Skolespan Dinsdag in die Paarl skandes gemaak. Hoe dan anders wanneer jou Springbokspan van môre sy tweede opeenvolgende nederlaag in die vierhoekige reeks vir o.19-spanne gelei het toe Frankryk die kragmeting met 13-8 gewen het? Wallis het die SA Skolespan in sy eerste wedstryd met 30-28 geklop en nou lê daar net een wedstryd teen Engeland se o.19-span voor om verlore aansien te red. Ja, dit het gereën en die toestande het die jong Hane dalk beter gepas, maar dis die toestande wat op die Cheetahs en Kings in die komende Pro14-reeks wag. Suid-Afrika spog met die beste skolerugbyspanne in die wêreld. Paarl Boishaai is die afgelope drie jaar onoorwonne in Suid-Afrika. Wat van Monument, Grey-kollege, Waterkloof, Affies, Paul Roos, KES, Paarl Gimnasium en ʼn rits ander skole? Is die beste span ná die Cravenweek in Johannesburg gekies? Net twee spelers van Boishaai en vier van KES en Glenwood in die groep van 28 spelers? Die nasionale o.20-rugbyspan is met 24-22 deur Engeland in die onlangse Wêreldbekerkampioenskap in Georgië in die halfeindronde uitgeskakel nadat die Jong Bokkies met 23-elk in die groepronde teen Frankyk gelykop gespeel het. Ons nasionale vroue-span is 13de op die wêreldranglys, en kon nie vir die WB-toernooi wat nou in Ierland paasvind, in aanmerking kom nie. Die VSA wel, só ook Kanada, Spanje, Japan en Hongkong. Twee Suid-Afrikaanse spanne het hul Superrugbystatus verloor en die Lions, ondanks hul puik vertonings in die die groepronde, het weer in die eindstryd vasgeval toe die Crusaders hulle op Ellispark geklop het. Ja, daar was ligpunte, soos die briljante Blitsbokke wat die Wêreldreeks vir sewesspanne gewen het, en die Bokke wat die Franse (wat 8ste op die jongste ranglys is) met 3-0 in die reeks in Junie geklop het. Nou moet die Bokke in die Rugbykampioenskap sake probeer regstel.